過劉忠顯公鄉縣作
作者：呂本中
朝代：宋

paragraphs: 疾風知勁草，世亂識忠臣。
自古有此語，今代豈無人。
劉公生東南，節義邁等倫。
時危出一死，以捍胡馬塵。
遂令天下人，稍知吾道尊。
至今生氣在，凜凜凌層雲。
我行崇安野，瞻望彼高墳。
流澤既未遠，有子賢而文。
會當廣德業，早爲建殊勲。
此意苟不泯，楚人生伍員。